Ostadar Dantza Taldea

Ostadar, euskal dantza talde bat da, Beasaingoa (Gipuzkoa), 1984an Jesus Mari Garate dantzariak sortua. Urtean zehar emanaldi ezberdinak eskaintzen dituzte, gehienbat herri mailan, baina noizbehinka bestelako jarduerak ere antolatzen dituzte: ekitaldiak, hitzaldiak, eta erakusketak beseak beste. Taldea 30 bat dantzari inguruk osatzen dute.

 Urteko ekitaldi nagusiak 
Ostadar Dantza Taldeak hainbat ekintza edota ekitaldi egin ohi ditu urtean zehar Beasain zein eskualde mailan. 

 Beasaingo Inauteri herrikoiak 
1992ean  Inaute larunbatean, Ostadar dantza-desfile herrikoia antolatzen hasi zen Beasaingo kaleetan zehar, Euskal Herri mailako inauteriak festa giroan irudikatuz. Besteak beste, Abaltzisketako txantxo dantza, Amezketako Talai dantza, Luzaideko bolantak, Zuberoako maskaradak, Adunako axeri-dantza...irudikatu izan dituzte azken urteotan.
Dantza-desfilea goizean izan ohi da. Azken urteotan, egun osoko festa-egitaraua osatu izan dute, iluntze aldera erromeria herrikoi bat eskainiz, herriko Loinazko San Martin plaza azpian.

 Dantza Topaketen eguna 
2001etik Beasaingo Loinatz Jaien barruan, jaietako bigarren eta azken igandean, Dantza Topaketen eguna antolatu izan du Ostadar Dantza Taldeak. Aurretik, Ostadarreko dantzariek dantza-emanaldi bat eskaintzen zuten herriko jaietako egitarauaren baitan, baina Euskal Herriko dantzen aniztasuna erakusteko asmoz, Euskal Herri mailako dantza taldeak gonbidatzea erabaki zuten. 

Egitaraua egun osokoa izaten da, jaietako egitarau ofizialaren barruan. Normalean, dantza talde gonbidatuak herriko auzoetan barrena, eta dantza-koreogorafiak auzoz auzo eskainiz, eguerdi aldera  herrigunean elkartzen dira. Ondoren, bazkaria egiten dute denek elkarrekin (normalean Loinazko San Martin plaza azpian), eta arratsaldean dantza-kalejira herrikoia egiten dute kalez jantzita.

2001. urtetik urtero ospatu izan da Dantza Topaketen eguna, COVID 19aren pandemiak eragindako urteetan izan ezik (2020 eta 2021). Azken Dantza Topaketen eguna, 2025eko ekainaren 8an ospatu zen (XXIII. edizioa).thumb|Beasaingo Dantza Topaketen XXI. eguna (2023-05-28)
 Dantza Topaketen egunaren edizio bereziak: 

 2014 - Dantza Topaketen XIV. egunak, Gure Esku Dago ekimenak antolatutako Iruñea eta Durango batzen zituen giza-katearekin bat egin zuen bete-betean. Hori dela eta, dantzariek ere giza-katean parte hartu zuten Beasaingo herrigunean.
 2024 - Ostadar Dantza Taldearen 40. urteurrenaren harira, Ostadarreko dantzariek dantzatu zuten bertan. Beraiekin batera Gasteizko Adurtza dantza taldeko kideak izan ziren gonbidatu eta omendu bereziak, beraien dantza taldearen 50. urteurrenaren harira.

 Gabonetako dantza-emanaldia 
Urtero, Gabonetako emanaldia eskaintzen du Ostadar Dantza Taldeak Beasaingo Usurbe Antzokian. Salbuespenak salbuespen, normalean Gabon egunaren aurreko larunbatean egin ohi dute.

Normalean, emanaldi osoan gai zehatz baten lanketa irudikatzen dute dantzaren bidez, eta Euskal Herri mailako dantzak eskaintzen dituzte. Dantza talde osoko kideek parte hartzen dute: helduek, haurrek eta 2023. urteaz geroztik, baita Plaza dantzen ikastarora etortzen direnek ere.

Dantza-taldea sortu zenetik, urtero egin izan da Gabonetako emanaldia, COVID 19aren pandemiak eragindako urteetan izan ezik (2020 eta 2021).

 Gabonetako emanaldiaren edizio bereziak: 

 2018 - Jesus Mari Garate, besteak beste, Ostadar taldea sortu zuen dantzariaren heriotza zela eta, berari eskainitako omenaldia izan zen emanaldiaren gaia. Dantza-taldearen sorreratik taldeko kide izan ziren dantzariek hartu zuten parte bertan.
 2024 - Dantza taldearen 40. urteurrenaren harira, emanaldi berezia eskaini zuten Ostadarreko dantzariek.
 2025 - Isilarazitako herri baten oihua izenburupean, dantza-emanaldi berezia plazaratu zuen dantza taldeak, Euskal Herriko historiako hainbat pasarte oholtza gainean jarriz. Emanaldia abenduaren 20an eskaini zuten herriko Usurbe Antzokian.

 Erreferentziak 

 Kanpo estekak 

Kategoria:Beasaingo elkarteak
Kategoria:Euskal Herriko dantza taldeak
Kategoria:Euskal folklore elkarte eta taldeak